
Кондак 1

Возбра́нный святи́телю Це́ркве Правосла́вныя и испове́дниче, возсия́вый стране́ на́шей в земле́ Кры́мстей, я́ко светоза́рное свети́ло, до́бре потруди́выйся и за и́мя Христо́во гоне́ние претерпе́вый, прославля́юще просла́вльшаго тя Го́спода, дарова́вшаго нам тебе́ но́ваго моли́твенника и помо́щника, похва́льное воспева́ем ти пе́ние: ты же, я́ко име́яй ве́лие дерзнове́ние ко Влады́це небесе́ и земли́, от вся́ких неду́гов душе́вных и теле́сных свободи́ нас и до́бре стоя́ти в Правосла́вии укрепи́, да вси во умиле́нии зове́м ти:
Ра́дуйся, святи́телю Кры́мский испове́дниче Луко́, врачу́ благи́й и ми́лостивый.
Икос 1

А́нгелов собесе́дниче и челове́ков наста́вниче, Луко́ пресла́вный, подо́бно Евангели́сту и апо́столу Луке́, ему́же тезоимени́т сый, от Бо́га дар цели́ти неду́ги челове́ческия прия́л еси́, во врачева́нии боле́зней бли́жних, мно́гия труды́ подъе́мля, и, плоть нося́, о пло́ти не раде́л еси́, де́лы до́брыми Отца́ Небе́снаго просла́вил еси́. Те́мже благода́рно во умиле́нии зове́м ти:
Ра́дуйся, от ю́ности ра́зум свой и́гу Христо́ву покори́вый.
Ра́дуйся, пречестное Святыя Троицы селение бывый:
Ра́дуйся, блаже́нство ми́лостивых, по Сло́ву Го́спода, унасле́довавый.
Ра́дуйся, ве́рою Христо́вою и зна́нием богодарова́нным мно́гия неду́жныя исцели́вый:
Ра́дуйся, стра́ждущих неду́гами теле́сными врачу́ милосе́рдный.
Ра́дуйся, во дни бра́ни вожде́й и во́инов исцели́телю:
Ра́дуйся, всех враче́в наста́вниче.
Ра́дуйся, ско́рый в ну́ждах и ско́рбех су́щим помо́щниче:
Ра́дуйся, Це́ркви Правосла́вныя утвержде́ние.
Ра́дуйся, земли́ на́шея озаре́ние:
Ра́дуйся, кры́мския па́ствы похвало́.
Ра́дуйся, гра́да Симферо́поля украше́ние:
Ра́дуйся, святи́телю Кры́мский испове́дниче Луко́, врачу́ благи́й и ми́лостивый.
Кондак 2

Ви́дя в челове́цех во вре́мя врачева́ний, а́ки в зерца́ле, прему́дрость и сла́ву Творца́ вся́ческих Бо́га, к Нему́ ду́хом вы́ну возноси́лся еси́, богому́дре, све́том же богоразу́мия твоего́ и нас озари́, да вопие́м ку́пно с тобо́ю: Аллилу́иа.
Икос 2

Ра́зум твой Боже́ственными уче́ньми просвети́л еси́, Луко́ всесла́вне, отве́ргнув вся́ко плотско́е мудрова́ние, с ра́зумом же и во́лю повину́л еси́ Го́сподеви. Подо́бен апо́столом быв, ти́и бо по сло́ву Христо́ву: «Гряди́та по Мне, и сотворю́ вы ловца́ челове́ком» оста́виша вся и по Нем идо́ша, и ты, свя́те, услы́шав зову́щаго тя на служе́ние Го́спода Иису́са чрез раба́ Своего́ архиепи́скопа Ташке́нтского Инноке́нтия а́бие прие́млеши свяще́нство в Церкви Правосла́вней. Сего́ ра́ди, я́ко богому́драго наста́вника, тя ублажа́юще, воспева́ем си́це:
Ра́дуйся, А́нгела Храни́теля увеселе́ние.
Ра́дуйся, я́ко того́ николи́же опеча́лил еси́:
Ра́дуйся, во уче́нии преспева́вый и тем мудрецы́ ми́ра сего́ удиви́вый.
Ра́дуйся, от творя́щих беззако́ние уклони́выйся:
Ра́дуйся, Бо́жия Прему́дрости созерца́телю и пропове́дниче.
Ра́дуйся, и́стиннаго богосло́вия златослове́сный учи́телю:
Ра́дуйся, апо́стольских преда́ний блюсти́телю.
Ра́дуйся, свеще́, Бо́гом возже́нная, мрак нече́стия разгоня́ющая:
Ра́дуйся, звездо́, путь ко спасе́нию показу́ющая.
Ра́дуйся, Правосла́вия ревни́телю:
Ра́дуйся, раско́льников обличи́телю.
Ра́дуйся, свиде́ний и оправда́ний Госпо́дних возжада́вый:
Ра́дуйся, святи́телю Кры́мский испове́дниче Луко́, врачу́ благи́й и ми́лостивый.
Кондак 3

Си́лою благода́ти Бо́жия, еще́ во вре́менней жи́зни прия́л еси́ дар, свя́те Луко́, неду́ги цели́ти, да вси, усе́рдно притека́ющии к тебе́ неду́гов теле́сных и па́че душе́вных исцеле́ния сподобля́ются, вопия́ Бо́гу: Аллилу́иа.
Икос 3

Име́я неусы́пное попече́ние о спасе́нии душ, вве́ренных тебе́ от Бо́га, Луко́ блаже́нне, па́стырски к душеспаси́тельной жи́зни, и сло́вом и са́мым де́лом непреста́нно наставля́л еси́. Сего́ ра́ди приими́ от на́шего усе́рдия досто́йныя похвалы́ тебе́:
Ра́дуйся, Бо́жия ра́зума испо́лненный.
Ра́дуйся, благода́тию Ду́ха Свята́го преосене́нный:
Ра́дуйся, нищеты́ Христо́вы подража́телю.
Ра́дуйся, па́стырю до́брый, уклоня́ющихся от ве́ры правосла́вныя и блужда́ющих по гора́м суему́дрия, взыска́вый:
Ра́дуйся, де́лателю виногра́да Христо́ва, чад Бо́жиих укрепля́яй в и́стинной ве́ре правосла́вней.
Ра́дуйся, щи́те, защища́яй благоче́стие:
Ра́дуйся, непоколеби́мое Правосла́вия основа́ние.
Ра́дуйся, тве́рдый ка́меню ве́ры:
Ра́дуйся, душепа́губного неве́рия и злотво́рного обновле́нчества обличи́телю и искорени́телю.

